सुविधा और अच्छे उत्पाद ने स्टाइल की जगह ले ली है?
अगर आपने खुद के, दोस्तों के और परिवार वालों के बीते 12 महीनों के खरीदारी पैटर्न पर गौर किया हो, तो एक बात देखी होगी कि हममें से अधिकांश लोगों ने अपने मोबाइल के फीचर्स दिखाना बंद कर दिए हैं N. Raghuraman's column - Has convenience and quality products replaced style?
अगर आपने खुद के, दोस्तों के और परिवार वालों के बीते 12 महीनों के खरीदारी पैटर्न पर गौर किया हो, तो एक बात देखी होगी कि हममें से अधिकांश लोगों ने अपने मोबाइल के फीचर्स दिखाना बंद कर दिए हैं, बल्कि सहूलियतों पर बात कर रहे हैं। मतलब हम उन उत्पादों की ज्यादा बात कर रहे हैं जिनसे जीवनशैली बेहतर हुई है, ऐसे घरेलू उपकरण जिनसे सहूलियत है या समय बचता है, फैशनेबल कपड़े और महंगे ऑर्गेनिक फूड, जो वजन या कोलेस्ट्रॉल घटाने में मदद करते हैं।
अगर आपने ये ट्रेंड देखा है और हां में सिर हिला रहे हैं, तो ऐसा करने वाले आप इकलौते नहीं। बीते 24 महीनों में स्मार्टफोन की शिपमेंट 20% गिरी है। सबसे ज्यादा बिकने वाले 5 हजार से लेकर 30 हजार की रेंज पर सबसे बुरा असर पड़ा है। साफ मतलब है कि हममें से ज्यादातर लोग अब पहले के मुकाबले फोन ज्यादा दिनों तक चला रहे हैं, जिससे इंवेंट्री बढ़ रही हैै और शिपमेंट गिरी है।
दूसरी ओर मुंबई के डब्बावालों का बिजनेस, जिनकी पेशेवरता का हार्वर्ड यूनिवर्सिटी में हवाला देते हैं, ब्रिटेन में सराहा जाता है, इस पेशे में कभी 5 हजार से ज्यादा लोग थे, जो घटकर एक हजार हो गए हैं। यहां तक कि रेलवे बोर्ड ने हाल ही में बॉम्बे हाई कोर्ट को लिखा कि वह डिब्बावालों के लिए आरक्षित तीन में से एक लगेज डिब्बा शहर में बढ़ते वरिष्ठ नागरिकों के लिए इस्तेमाल करने जा रहे हैं। वो इसलिए क्योंकि रोज के डिब्बे दो लाख से 20 हजार हो गए हैं। एप से खाना ऑर्डर करने के कारण 130 साल पुराने बिजनेस पर असर पड़ा है। 
आपको शायद वॉशिंग मशीन, माइक्रोवेव, एसी की आदत होगी। पर धीरे-धीरे इनका इस्तेमाल बदल रहा है। ज्यादातर लोग वॉशिंग पाउडर खरीदने के बजाय अब लिक्विड डिटर्जेंट खरीद रहे हैं। अधिकांश अपने पॉपकॉर्न खुद बना रहे हैं और पहले की तुलना में एसी बार-बार यूज कर रहे हैं। ये सब इसलिए क्योंकि देश की आबादी में बड़ा बदलाव आ रहा है, युवा बढ़े हैं, इसमें भी प्रभुत्व मिलेनियल्स और जेन ज़ी का है।
डेलॉइट की रिपोर्ट के मुताबिक चूंकि आय बढ़ रही है, ऐसे में भारत में मिलेनियल्स और जेन ज़ी ज्यादा सहूलियत, वैल्यू-एडेड सर्विसेस देख रहे हैं और इसके लिए ज्यादा पैसा चुकाने को तैयार हैं। जब ज्यादा घर बिकते हैं तो सफाई के लिए ज्यादा फ्लोर, धोने के लिए अधिक कपड़े होते हैं। जहां भी हाउसिंग बिजनेस फल-फूल रहा है, वहां उच्च व मध्यम आय वाले परिवार बढ़े हैं। ऐसा इसलिए क्योंकि जनसांख्यिकी में परिवर्तन के साथ-साथ संगठित श्रम बाजार में इनका योगदान ज्यादा है।
नए नियोक्ता युवाओं को जोड़ रहे हैं, जो बाजार में वैल्यू एडेड सर्विसेस के आदी हैं। भारत 2030 तक चीन व अमेरिका के बाद दुनिया का तीसरा सबसे बड़ा उपभोक्ता बाजार बन सकता है। देश की 65% आबादी 15-59 के बीच है, कम आयु वर्ग सुविधाएं चाहता है, जबकि उच्च आयु वर्ग उपभोग से पहले उत्पादों में अच्छाई चुन रहा है।
संक्षेप में कहें तो शहरीकरण, एकल परिवार व कामकाज में महिलाओं की बढ़ती भागीदारी ने जीवनशैली बदल दी है, रोजमर्रा के सामानों की खरीदारी में ये झलक रहा है। आज नहीं तो कल, ज्यादातर लोग दिखावा करने या सोशल मीडिया पर पोस्ट करने के बजाय ऐसे उत्पादन खरीदेंगे, जिनसे दिमाग को संतुष्टि-अच्छा महसूस होता है। इससे भी ऊपर टीवी व मोबाइल स्क्रीन की रील्स में नई-नई सहूलियतें दिख रही हैं, इससे लाइफस्टाइल बदलने की चाहत बढ़ रही है। 
फंडा यह है कि आज जो फुटकर व्यापारी जरूरत की चीजों पर फोकस कर रहे हैं, उन्हें जल्द ही अपना बिजनेस पूरी तरह बदलकर स्टाइल खोए बिना उत्पादों की अच्छाई व सहूलियत दिखानी होगी।